50 Jaar gelede in Die Oosterlig | 1 Desember 1969 | Netwerk24
50 Jaar gelede in Die Oosterlig | 1 Desember 1969
Voorbladfoto-byskrif: Operasie reddingswerk is in volle gang in Algoabaai. 'n Helikopter van die vloot sirkel bokant 'n klompie drenkelinge wat hoopvol opkyk en wag op die oomblik dat hulle opgepik word. Die rubberbootjies is van so 'n aard dat dit vinnig opgeblaas kan word. Die bootjies is ook baie lig. Die oefeninge is die af­gelope naweek deur die vloot in Algoabaai uit­gevoer.
Waternood hoog: KIRKWOOD. – Die water­tekort op Kirkwood is nog kritiek, hoewel op die oomblik aan die dringende behoeftes van die inwoners voldoen kan word. Sowat 75,000 gelling water word nou elke dag deur die Leër en die Afdelingsraad van Uitenhage in tenkwaens aan die dorp voorsien. Hoewel dit nie goed genoeg is om 'n reserwe op te bou nie, hou dit die normale lewe aan die gang,
Bly weg: LONDEN. – Die Suid-Afrikaanse gholfspeler Gary Player is gewaarsku dat hy aangerand sal word indien hy ooit na 'n gholfbaan in die V.S.A. sou terugkeer, het prof. Harry Edwards, leier van die militante Black Power-sportbeweging in die V.S.A., gister in 'n uitsending gesê. "Gary het sy laaste R70,000 uit Amerika geneem," het die professor in Sports Arena, 'n beeldradioprogram, gesê.
Studiebeursfonds: 'n Eenman-, of liewer eenvrou-, studiebeursfonds. So kan mev. Esther Marais se onderneming bestempel word. Sy skryf naamlik haar eie toneelstukke, sorg vir die opvoerings, twee, drie keer per jaar, en die inkomste so verkry, skenk sy as studiebeurs vir 'n student aan die Universiteit van Port Elizabeth. " 'n Mens voel jy moet help as jy kan," sê mev. Marais.
Rare vliegtuig: 'n Miles Gemini-vliegtuig, die laaste in sy soort in Suid-Afrika, het vandag by Port Elizabeth se museum aangekom. Die vliegtuig sal later in die vervoersaal van die museum uitgestal word. Volgens mnr. Dave Becker, 'n deskundige op die gebied van vliegtuie, is die vliegtuig deur mev. C. Bennett van Grahamstad aan die museum geskenk.